1984 की पराजय ने उन्हें ग्वालियर से असंपृक्त कर दिया था. उन्होंने उस हार की अपेक्षा नहीं की थी. वे ग्वालियर से उचट गए थे. यह उचाट कई बार उजागर हुआ. कभी ग्वालियर के जनमुद्दों को लेकर उनके पास गए प्रतिनिधि मंडलों के साथ उनकी चर्चा में तो अक्सर उनकी टिप्पणियों में दिखा. हालांकि इसके पीछे और किसी कारण से ज्यादा उनके ही कटुम्ब कबीले की महल निष्ठा ज्यादा जिम्मेदार थी. शायद यही कारण रहा कि उनके प्रधानमंत्री बनने पर ग्वालियर भले मान करता रहा, उसे उसका प्रतिदान नहीं मिला.